khistorydata/jeongjo-sjw-relations huggingface dataset:
정조 13년
己酉八月初二日申時上御重熙堂左副承旨入侍時左副承旨洪仁浩假注書李海隣記注官金鳳顯記事官金祖淳以次進伏訖上命書傳敎曰園所新奉處距京程途稍遠火巢內人家撤毁之後幅員闊大守護之方不可不拔例磨鍊園軍原定名數外不可不加倍充定而往復磨鍊之際如有掣肘之端雖不以守護軍稱名以山直或他名色別定名數仍爲除役似好以此意畿伯及地方官與園所堂上相議停當後論理草記各陵寢火巢內雖無人家居接之例此時一戶遷徙爲難定洞口地界後量除幸行時箚住處其外閒曠地則勿以火巢內爲拘時存民家勿毁設有遷徙之民元家舍則與守護軍賣買亦無不可此意知悉從便措劃事下諭今番都監所用及邑治所用私養山材木斫取處別爲給價已有成命而聞畿伯言班戶多不欲受云朝令之下豈敢若是斯速分給後形止狀聞事一體下諭命退承史以次退出
정조 13년
都承旨未差左承旨李敏采坐右承旨李夔坐左副承旨洪仁浩坐直右副承旨金履成坐直同副承旨閔台爀坐注書徐有聞仕一員未差假注書李海隣仕直事變假注書鄭履綏仕
정조 13년
大駕詣永祐園入齋室後內閣政院玉堂藥房朝廷二品以上六曹堂上宗親口傳問安答曰知道
정조 13년
李敏采啓曰今日擧動時承旨當爲備員而都承旨金載瓚今日不爲仕進所當牌招而拘於廳規不得請牌何以爲之敢稟傳曰牌招
정조 13년
傳于李敏采曰都承旨聞有實病不爲仕進云許遞前望單子入之待下批牌招察任
정조 13년
洪仁浩啓曰因兵曹草記今此永祐園展拜時右邊捕盜大將趙圭鎭以禁軍別將領軍隨駕矣還宮間左邊捕盜大將李漢豐姑令兼察事允下矣左邊捕盜大將李漢豐卽爲牌招聽傳敎何如傳曰允
정조 13년
傳于金履成曰傳香承旨馳詣文廟奉審摘奸以來
정조 13년
傳于李敏采曰承旨房望仍
정조 13년
傳于李夔曰隨駕軍兵依兵曹磨鍊節目擧行訓將都領隨駕留陣置之
정조 13년
李夔啓曰臣以王大妃殿惠慶宮問安進去下直之意敢啓傳曰知道
정조 13년
傳于金履成曰發遣吏郞諸執事淸齋與否摘奸以來
정조 13년
閔台爀以司僕寺言啓曰本寺正兪漢謨以都廳奉命出去矣不但番次之苟艱而已雖有不時動駕之命莫重差備不可闕待司僕正兪漢謨今姑改差其代令該曹口傳差出何如傳曰允
정조 13년
吏曹口傳政事以權裕爲司僕正
정조 13년
李夔以備邊司言啓曰在前陵寢遷奉時祭奠價以民結收捧役軍則用煙軍僧軍自是大同事目及法典所載而今番則依筵敎一倂除減矣卽聞各道營邑或不無按例等待之弊云及今行會在所不已祭需價及煙軍僧軍謹遵聖敎勿爲擧論之意發關知委於八道道臣兩道留守何如傳曰允
정조 13년
李夔以兵曹言啓曰今此永祐園展拜時右邊捕盜大將趙圭鎭以禁軍別將領軍隨駕矣還宮間左邊捕盜大將李漢豐姑令兼察何如傳曰允
정조 13년
李夔以兵曹言啓曰今此永祐園擧動時內吹給馬依例置之何如傳曰允
정조 13년
李夔以訓鍊都監言啓曰今八月初三日永祐園擧動時依兵曹節目金虎門軍十名軍餉色軍二十名除出將官率領挾輦侍衛南營馬兵四十五名廣智營軍四十名北營標下軍三十五名各其將官率領待標信出用而還宮後還入直所之意敢啓傳曰知道
정조 13년
洪仁浩以御營廳言啓曰今八月初三日永祐園擧動時依兵曹節目東營入直鄕軍二十名待標信除出該入直把摠朴晉煥哨官金禮欽率領新營入直京標下軍五名依例除標信除出竝領赴于訓鍊都監都領陣而還入直間哨官楊宗潤代直之意敢啓傳曰知道
정조 13년
洪仁浩以兵曹言啓曰依下敎隨駕禁軍及駕後禁軍武藝別監內吹兼內吹近仗軍士等處療飢之意敢啓傳曰知道
정조 13년
洪仁浩以訓鍊都監言啓曰依下敎隨駕將校軍兵等處療飢之意敢啓傳曰知道
정조 13년
洪仁浩以壯勇營言啓曰依下敎本營隨駕將校軍兵等處療飢次磨鍊分給之意敢啓傳曰知道
정조 13년
洪仁浩以漢城府言啓曰大轝軍肩轝軍及馬木軍以下各差備軍各項市民軍令漢城府依前下敎抄出香亭子軍以下各差備軍及都監使用雜物軍漢城府堂上與兵曹該色郞廳眼同抄出尙衣院分典設司分長興庫別工作軍令各該司抄出擧行事筵稟定奪矣大轝軍肩轝軍馬木軍以下各差備軍纔已抄出依例竝與市民軍修成冊移送轝士廳香亭子軍以下各差備軍及都監使用雜物軍兵曹該色郞廳定日來會眼同抄出後仍令兵曹董飭擧行尙衣院以下使用軍令各該司待令而竝秩秩區別別單書入之意敢啓傳曰知道
정조 13년
洪仁浩以刑曹言啓曰因遷園都監草記姜必濟金永暐等旣無的見又不廣考忘論大事惟意無難亦有關於國綱重其事曉群惑之道不可仍置依草記勘處事命下矣取考律文則大明律術士妄言條有曰凡陰陽術士妄言者杖一百詐僞條有曰報上不以實者杖八十徒二年名例有曰二罪俱發以重者論姜必濟金永暐等依此律決杖八十姜必濟忠淸道洪州牧金永暐黃海道載寧郡竝定配所卽爲押送之意敢啓傳曰知道固有妄言之罪與不以實差間亦與金曄疏陳有異只妄言律勘放可也
정조 13년
洪仁浩以義禁府言啓曰放逐鄕里罪人李敬懋金光岳慶尙道興海郡徒三年定配罪人閔義爀平安道熙川郡徒三年定配罪人白師誾忠淸道牙山縣量移罪人兪岳柱龜城府定配罪人沈基泰全羅道康津縣薪智島定配罪人兪鉉章京畿仁川府散配罪人安鼎大通津府散配罪人權中憲南陽府散配罪人朴瑞源慶尙道永川郡投畀罪人李羲觀等竝放送門黜罪人鄭在和蕩滌羅州牧黑山島安置罪人李魯春陸地移置康津縣薪智島定配罪人閔慶世減等事命下矣鄭在和蕩滌李敬懋金光岳閔義爀白師誾兪岳柱沈基泰兪鉉章安鼎大權中憲朴瑞源李羲觀等竝放送閔慶世仍其配所減等以徒三年載錄事分付各該道臣李魯春方在臺啓中不得擧行之意敢啓傳曰知道
정조 13년
校理申馥副校理尹光顔修撰崔顯重副修撰李晴等箚曰伏以臣等卽伏見喉院啓辭批旨下者有李魯春等諸罪人酌處之命臣等相顧愕眙竊不勝憂歎之至噫嘻痛矣魯春之負犯何如關係何如也改換頭面投呈凶疏營護劇賊之黨與掇拾劇賊之話頭聲氣相應情跡莫掩則所當嚴加鉤覈打破窩窟而偃息海島王章未伸兇醜無所懲畏輿情轉益憤鬱今者減等移陸之命遽下於聲討益嚴之際隄防漸歸於蕩引義理將至於堙晦噫嘻此何事也至於吳翼煥之譸張悖說閃弄矯誣旨意妖譎情節叵測而尙稽訊鞫已是失刑則今此給牒之擧尤豈非意慮之外哉若乃成胤儉尹得孚兪岳柱之類罪犯俱屬緊重疎釋不宜遽議而或施蕩滌或命全釋別單之不論而至於添書院啓之覆難而不賜反汗處分乖當物情駭惑此豈所望於聖明者哉憂憤之極敢此聯籲伏願聖明更加三思亟寢成命以嚴徵討以重隄防不勝幸甚答曰省箚具悉勿煩
정조 13년
大司憲臣金魯淳執義李運彬掌令李秉喆持平柳畊趙恪正言崔重圭疏曰伏以臣等卽伏見李魯春等諸罪人酌處傳旨下者臣等始焉愕眙繼而憂慨噫嘻痛矣魯春之當初負犯關係莫重附麗劇逆投呈凶疏聲氣之相應昭昭莫掩營護之陰謀節節綻露則固宜嚴加窮覈鋤治窩窟而假息海島尙今戴頭已是失刑之大者尤況昨春以後群下之聲討益嚴輿情之憤鬱愈激而今此移陸之命又何爲而降哉罪犯爲如是至重王章有不可少弛則自島而陸有若尋掌罪謫者然隄防自此而漸壞義理由是而將晦此豈不懍然而心寒也哉若夫吳翼煥之向來一疏閃忽叵測旨意陰祕情跡妖慝敢爲誣弄眩惑之計則刑訊之不加田廬之偃處已極齊憤而遽命給牒是豈所望於聖明者哉至於成胤儉尹得孚兪岳柱等諸人其所干犯亦甚緊重腸肚或連於凶徒罪負幸逭於嚴誅則今不當遽議於疎釋之典而別單添書之命蕩滌全釋之旨一時俱下物情之駭惑已無可言而處分之乖當尤當如何院啓之覆難堂箚之繼發可見公議之峻嚴而不賜反汗終蘄允許臣等不勝抑鬱憂憤之忱敢此聯籲伏乞聖明亟加三思特寢成命以嚴隄防以明義理焉臣等不勝幸甚答曰省箚具悉勿煩
정조 13년
己酉八月初三日卯時上御重熙堂左承旨入侍時左承旨李敏采假注書李海隣記事官李相璜金祖淳以次進伏訖上命書傳敎曰今日當詣園所以此分付嚴節次置之時刻隨時命退承史以次退出
정조 13년
己酉八月初三日辰時上詣永祐園擧動入侍時左承旨李敏采右承旨李夔右副承旨金履成同副承旨閔台爀記事官徐有聞假注書李海隣記注官金鳳顯記事官李相璜一提學金鍾秀檢校直閣徐鼎修原任直閣鄭東浚鄭大容直閣李晩秀待敎金祖淳以次隨駕上具戎服乘輿出協陽門夔進前曰今此動駕時左通禮柳河源未及待令致使闕門入直官推移擧行事之可駭莫此爲甚而本院請推之外無他可施之罰何以爲之乎上曰推考可也出擧條由建陽門出弘化門至太學前路降輿步過乘輿至景慕宮前路降輿步過乘輿至東關王廟前路降輿乘馬至園所洞口紅箭門外降馬乘輿入齋室少頃上改具淺淡服乘步輿出齋殿門詣布帳外降輿步詣板位行四拜禮在位者皆拜上仍詣園上奉審上命都監堂上都廳進前都監堂上徐有隣李在簡都廳李晩秀以次侍立上曰園司進前台爀曰園司未及待令矣履成曰園上奉審時園司不爲待令事甚未安推考何如上曰勿推可也出擧條在簡曰香大廳玄室奉安處修補之役不可不趁早爲之今月內擇日擧行何如上曰依爲之出擧條上曰今日還宮時當由靷路所定處仍爲看審大臣以下皆先詣只都監堂上徐有隣李在簡隨後軍兵則抽出於安樂峴前路可也仍乘步輿由白虎邊小路還齋室少頃上具戎服乘輿出齋殿門由靑龍東狹路過踏十里至安樂峴乘輿進發由興仁之門梨峴入弘化門建陽門由協陽門宣化門還內諸臣以次退出
정조 13년
行都承旨金頤柱坐左承旨李敏采坐右承旨李夔坐直左副承旨洪仁浩坐右副承旨金履成坐同副承旨閔台爀坐直注書徐有聞仕一員未差假注書李海隣仕直事變假注書鄭履綏仕
정조 13년
藥房提調徐有隣左承旨李敏采啓曰吉地載卜聖慕冞切園寢祗謁誠禮克伸伏未審夜間聖體若何臣等今日率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝仰稟傳曰知道
정조 13년
傳于金履成曰傳香承旨分詣受香所奉審摘奸以來
정조 13년
傳于金履成曰政官牌招開政
정조 13년
傳于閔台爀曰都摠管金文淳敦寧都正趙英鎭金宅洙及在外摠管許遞今日政差出五衛將中未肅拜及在外人改差
정조 13년
李夔以兵曹言啓曰前承旨韓光䋜摠管口傳擬入事命下矣方在被謫蒙放中何以爲之敢稟傳曰給牒敍用
정조 13년
兵曹口傳政事以韓光䋜爲副摠管
정조 13년
吏曹口傳政事以金恒柱爲敦寧都正
정조 13년
傳曰聞其情理似然吏曹參議李勉兢許遞前望單子入之待下批牌招察任
정조 13년
有政吏批判書金鍾秀進參判金熹牌不進參議曺允大在外未肅拜同副承旨閔台爀進以成鍾仁爲冬至書狀官金晦彬爲司錄申應顯爲左尹申思運爲右尹李昌顯爲敦寧都正再政以李溆爲敦寧都正興恩副尉單鄭在和承文副正字單黃載實故都事李宗岳贈吏曹參判例兼鰲豐君學生李文佐贈吏議以上廣州府尹李敬一兩代追贈奉朝賀趙暾今加崇祿慶尙監司洪檍今加嘉善司直申應顯申思運金夢華崔光璧趙德洙元啓英李敬玉李普溫今加嘉善靑山縣監李彦藎前牧使洪秉殷李溆尹勉遠金恒柱錦山郡守李運永前主簿李昌顯以上今加通政曾經兩防官文臣蔭官加一資事承傳兼養賢主簿單南述毅
정조 13년
兵批判書具允鈺進參判趙鼎鎭入直進參議朴宗岳病參知洪文泳差祭右承旨李夔進以洪天範爲同知安鼎福爲僉知李栢龍爲內禁將李始喆爲兼司僕將安橚爲五衛將金光洙爲忠翊將尹頤東爲都摠經歷李儒祥爲司僕僉正同知單成增廣州中軍單李鉉重濟州監牧官單金德亨副護軍李文德白東俊李殷福李光燮朴光迪竝單付副司直李邦一韓光䋜吳載純申益彬金載瓚具㢞洪秉瓚李勉兢鄭大容李師濂洪聖淵副司果元永胄竝單付以金㷞趙雲行爲宣傳官李敬玉爲都摠管崔光璧元啓英金夢華趙德洙爲副摠管李溆洪秉殷金恒柱尹勉遠爲五衛將副摠管單李敬玉
정조 13년
以五衛將李溆望筒傳于李夔曰兼職又受點本職許遞新資未經都正人中口傳擬入
정조 13년
兵曹口傳政事副司果宋輝濂鄭晩錫竝單付
정조 13년
閔台爀以禮曹言啓曰今七月二十五日坐直承旨與都監堂上都廳入侍時臣在簡曰啓景慕宮展拜行禮時及出還宮御白袍而大祭與朔望祭親行時服色攝行時獻官以下服色用樂與否臣曹無可據之例不可不一番稟定故敢此仰達矣上曰問議于大臣稟處可也事命下矣發遣郞廳問議于時原任大臣則領議政臣金熤以爲緬禮異於初喪玄室復土之日喪禮已訖本宮大小享祀時服色與用樂自當如例恐不可以服制未盡之前有所變節於祼將之際矣云左議政臣李在協以爲大小享祀必以吉服將事者自是不易之禮也緬禮已過之後則自本宮言之喪禮訖矣緬服旣異初喪廟禮尤係莫重不可以服制未盡之故有所拘礙於享祀之節伏惟上裁云右議政臣蔡濟恭以爲緬禮之服卽復見前和餘哀未盡寓之三月之緦也自本宮言之玄室纔閉喪禮已訖凡於享事變服停樂恐無可據之例伏惟上裁云領中樞府事臣金致仁病未獻議云行判中樞府事臣鄭存謙病未獻議云行判中樞府事臣徐命善病未獻議云領敦寧府事臣洪樂性病未獻議云行判中樞府事臣李福源病未獻議云行判中樞府事臣李性源以爲緬禮後三朔之制特餘哀所寓耳享事禮重吉服用樂宜無變改之節伏惟上裁云諸大臣之議如此上裁何如判付啓傳曰依所啓施行
정조 13년
閔台爀以遷園都監言啓曰本都監二房郞廳尹光碩旣已分差殯宮所其代尙衣院僉正李恒演加差下使之察任何如傳曰允
정조 13년
李夔以備邊司言啓曰北道慰諭御使鄭大容別單以草記稟處事命下矣取考別單則其一今年南運之穀與茂山鍾城移轉穀都屬於各其邑久置條則留庫當爲四萬二千五百六十餘石通計元久置留庫則合爲八萬二千二百四十石零而交濟倉皆在海津使此峽野之民受彼海倉之穀往來當費六七日若以近海之民專受此穀則穀多民小無以如數分留量宜分置峽野各倉別作一庫一從節目施行事也久置二留一分之法出於峙穀備荒之意甲辰定式之後今年收效若是較然則加數儲置以資水旱實爲公私之幸嶺南船輸之粟茂鍾移轉之穀厥數合爲四萬二千五百餘石以此添作久置條竝與元穀四萬餘石一體二留一分添入節目更加申嚴至於儲留海倉專爲船運便近而糶糴之際必以海倉爲歸偏分於海戶則有穀多之病均及於野民則有遠輸之勢以至分留退限穀物傷腐峽野分置之論儘有意見穀摠民戶參互較量均置於沿野各倉前頭雖有船運之擧一時轉輸庶不至爲大段民弊毋論海陸別置一庫不與他穀相混使吏民咸知法意之截嚴事一體添入於原節目似合事宜其一各邑還穀之非土宜者每當輸糴換貿他境此誠痼弊而昨秋準折代捧者居多今若因其代捧參量釐正則省弊不少至於南運穀中租太半俱非土産以他正穀代捧久置條之牟麥最多處亦以相當穀分數換色事也北關異於他處貿遷實無其路穀土産而必欲本色收捧則糴事之愆期穀簿之紊亂必由於此況於昨年代捧居多今若還作本穀則可知騷擾多端且嶺運穀租大米兩色本非深北所産則納還之際尤難措辦竝以宜土相當之穀一從民情許令準折代納仍以代納名色釐正穀簿俾無前頭淆亂之弊至於牟麥經年則便致腐傷不合於久置誠如所論粟太稷三穀中擇其可合於久置者量其多寡換色儲置似合事宜其一關北馬兵合爲六千餘名去壬寅創設都試優等一人直赴之次二人竝陞差相當軍任而都試以每年十月合設於行營南邑稍遠處往返爲千餘里軍情以是爲難親騎衛都試中年以來分試於行本營優等各一人及沒技者竝許直赴自今以後馬兵都試分屬於親騎衛都試末端各取優等沒技竝依親騎衛例施行事也馬兵當試之士壬寅創設出於慰撫激勸之意而馬兵之效力於邊門在親騎衛少無異同則試取之元數旣有差等赴試之勞苦又爲顯殊非但軍情之向隅有欠一視之德意馬兵都試亦依親騎衛都試例分設於行本營而隨其南北居住使之從便赴試俾無隆寒狼貝之患居首者沒技者之次者之直赴與軍任陞次亦與親騎衛一體施行似合事宜其一南關初無大船故判書朴文秀爲本道伯時造置大船三十三隻分授於南關各邑名曰官船每船各定船主一人格軍十五名而格軍一名歲捧一兩錢以爲改槊新造之費數十年來木物價謄元定之價太半不足船體轉少格軍之役人皆厭避一兩歲納使船主自當各邑船主莫可支吾南關所在官船竝姑革罷事也所謂官船旣無緊用反爲民弊則革罷之論似合通變之道爲故重臣之筵稟創設意在濟民今以船主之歲納格軍之厭避不議其矯救遽論其革罷亦非當初設施之本意旣曰無甚緊矣則或者全無所須歟此則分付道臣往復各該邑商量事情矯弊而革罷間更爲論理啓聞復稟處似合事宜其一穩城莎草島牧場水草不足冬寒最沍每年牧馬之故失使貧殘牧卒擔當充數而當初節目則看養牧子鍾城慶源穩城慶興合三十七名定置使役鍾城以營下之邑許頉慶源以市邑許頉只使穩興如干牧卒專當此役今若移場於水草可牧之地則固好而不然則依前節目四邑牧卒通內看守事也設場置卒專爲牧馬而馬不蕃息卒又窮殘移場之論非無意見而移設之處難保其可合則去來之際反致繹騷無寧姑就舊場矯其爲弊之爲可當初四邑之通內看牧非但牧役無偏苦之弊可知馬政有勤實之效而鍾慶兩邑之次第許頉雖有所以只使穩興兩邑之如干牧卒專當是役逃散之弊勢所必至此後則一從前規使四邑牧卒通內看養勿以小小委折聽其頉免事永爲定式似合事宜其一會寧慶源開市時大國人畜皆有限數通官家丁獨無定額而多不過十八十名自癸卯以後始踰百名至於昨冬爲一百六十三名而持來馬匹之數又不知爲幾倍彼我接應不無生梗之慮及時裁定變通事也通官跟役逐年增加己卯之七十五名已是累倍於當初十三名定式之數而至於昨年之一百六十餘名而極矣供億之糜費姑置之邊禁之蕩然在所當念裁定之論誠爲得當第念因循不禁以至多年到今操束亦涉難便而至於一樣捨置任其無節則前頭增加之數又將不知爲幾許分付道臣申飭市邑使之言及通官明曉事理使不得科外率來以致如前過濫之弊似合事宜其一差需創設時穀木不敷物種定價只擧其最難今至三十餘年價本益騰實無按例遵行之道矣支差時民間所納有廉價勒買者有無價收斂者有臨時借用者此弊會寧爲最鍾城穩城次之慶興雖多釐正而尙有未盡今則差需穀木其數實繁節目中已定價與未定價者以差需塗抹而亦必犯用於元會穀令道臣量宜區處以爲省公費紓民力事也設置差庫以備市需出於民邑除弊之意而當初節目旣未詳盡丙申釐正亦有未盡至有勒買收斂借用等弊端則已非設庫之本意而本庫穀木年年滋殖不犯元數可以支用則凡今釐正在所不已穀木之多寡物種之貴賤參量磨鍊勒買者收斂者借用者竝給價措備無或貽弊民間而若割犯元數則必致前頭狼貝釐正之際知悉此意凡於器皿之屬必皆務從堅緻無或如前疎虞定其年限許其改備事竝爲添成節目往復廟堂永爲定式似合事宜竝以此分付於本道道臣其中孝烈一款令該曹稟處何如傳曰允
정조 13년
李夔以兵批言啓曰宣傳官李儒敬老父近仍換節之時忽添感氣轉側須人實無離捨供職之望呈狀乞遞揆以情理有難强令察任今姑改差何如傳曰允
정조 13년
領敦寧洪樂性箚曰伏以聖孝格天吉地新卜此時聖情愴慕益復如新展拜園寢回鑾萬安誠不勝慶祝欣忭之至念臣職忝保護之任因當竭蹶陪扈粗伸漸忱而近患毒痁漕旬危篤寒熱交戰寢啖俱廢雜試鍼藥氣息澟纓宛轉床䅶蠢動無路竟未趨班情禮都戲伏枕惶隕生不如死玆敢倩人具箚仰首哀籲伏乞亟降譴罰以警具僚以安賤分千萬幸甚答曰省箚具悉卿懇愼節之如是彌留何等閣慮班聯未參豈或深引卿須安心善攝仍傳曰此批答遣史官傳諭于領敦寧
정조 13년
己酉八月初四日辰時上御重熙堂藥房入診京畿監司同爲入侍時藥房提調徐有隣左承旨李敏采記事官徐有聞記注官白慶楷金鳳顯閣臣金祖淳醫官徐命緯金光國李翊臣卞觀海張宅祚京畿監司徐有防以次進伏訖上曰不必診脈醫官先退可也有隣曰議定當進湯劑區區之望也上曰藿香正氣散一貼依本方煎入出榻敎仍命醫官先退命緯等承命退出有隣曰大轝肩轝平床所入松板以長生殿退板量宜取用何如上曰依爲之出擧條命書傳敎曰遷園時分司當差出而己巳以後承史陪從兩防官特以侍講之任從陞而已今番則兩防官分司勿爲差出事分付該曹曾經人中文臣之尙在下大夫者蔭官之尙在堂下者各加一資以示寓意之意其中奉朝賀趙暾壬戌除拜前五衛將趙德洙丙寅除拜久遠無出於此兩臣以予近日之心何拘常典特竝加資竝令今日內下批曾經中蔭官無論前資今資其數不多亞尹都正隨品拔例備擬事分付年前事予意孰不知之而乃兄之弟有何靳惜前承旨韓光䋜摠管見窠口傳擬入待下批牌招察任又命書傳敎曰八達山主人卽進士李運行家亦有累代墳墓而聞新邑鄕校定於運行家墳山階節下至近之地不過爲十餘步云今番監造官之見漏追聞猶以爲嗟惜今若竝奪其山地是豈念其家之本意乎如有可合處鄕校更卜地基否則令本道巡營招致主人拔例厚給山價仍觀其人才識之如何狀聞事下諭于畿伯及水原府使有防曰取考辛亥謄錄則舊陵所扈衛將以道內營將守令差出矣今番則園所地方係是部字內何以爲之乎上曰令地方官擧行可也出擧條命退諸臣以次退出
정조 13년
己酉八月初四日申時上御重熙堂左副承旨入侍時左副承旨洪仁浩假注書李海隣記注官白慶楷金鳳顯以次進伏訖上命書傳敎曰園役雖一夫一丁欲有沾益期無傷損卿等庶幾諦悉近聞年穀頻熟粒米狼戾以時令之稍早民多食稻閼滯幾殊而起云本都監役夫雇丁安知無是博施固未能名係都監之類庶可周活今以立效濟衆丹一封齎傳于卿等此藥雖不載於古方試之似勝於油溺付之都廳隨聞分給員役校卒中可以救治者亦卽分給緊用二三丸歇用一半丸爲可卿等知悉事下諭于園所都監堂郞處命退承史以退出
정조 13년
行都承旨鄭宇淳坐行左承旨趙鼎鎭坐直右承旨洪仁浩坐左副承旨曺遠振坐直右副承旨閔台爀坐同副承旨未差注書徐有聞仕一員未差假注書南履翼仕直事變假注書鄭履綏仕
정조 13년
閔台爀啓曰大司憲金魯淳執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
閔台爀啓曰卽者刑曹郞廳來言再昨日動駕時衛外擊錚人等所當卽爲捧供而連値齋日不得用刑待無故日擧行云矣敢啓傳曰除刑推捧供
정조 13년
趙鼎鎭啓曰右副承旨金履成今日不爲仕進卽爲牌招何如傳曰許遞前望單子入之待下批牌招察任
정조 13년
承旨前望單子入之趙鼎鎭鄭宇淳曺遠振柳甲基落點
정조 13년
吏曹口傳政事以崔光璧爲兵曹參判李敬玉爲右尹
정조 13년
李海隣改差代以南履翼爲假注書
정조 13년
傳于趙鼎鎭曰左承旨與都監堂上入侍
정조 13년
趙鼎鎭啓曰新除授同副承旨柳甲基時在忠淸道公州地斯速乘馹上來事下諭何如傳曰許遞
정조 13년
以承旨房望傳于趙鼎鎭曰仍
정조 13년
洪仁浩啓曰摠戎使金思穆時無職名令該曹口傳付軍職何如傳曰允
정조 13년
兵曹口傳政事副司直單金思穆
정조 13년
以園所都監狀啓齋室材木以吏廳材木取用事傳于趙鼎鎭曰隱若軒則旣有禦牧軒雖狹小足可爲小次至於新邑官舍當爲往來時宿所之地新斫材木難保其趁期且聞吏廳頗軒敝而移建足以此材木全數用之云此出給本府使卽移建事回諭
정조 13년
以京畿監司狀啓大轝長杠木一株無事到泊事傳于曺遠振曰過境及到泊形止不爲報來江越邊地方官推考該鎭別將亦不可以無例置之査問狀啓事回諭
정조 13년
以京畿監司狀啓原春道木物過境形止未卽報來驪州楊根兩邑監色懲治事傳于趙鼎鎭曰成命之下疎忽甚矣卿則推考兩邑守令所當拿處而今姑參酌爲先從重推考事回諭
정조 13년
曺遠振以弘文館言啓曰副校理李埦旣有只推之命卽爲牌招察任何如傳曰允
정조 13년
趙鼎鎭以園所都監京郞廳以摠護使意啓曰本都監都廳郞廳兪漢謨時無職名令該曹口傳付軍職何如傳曰允
정조 13년
兵曹口傳政事副司果單兪漢謨
정조 13년
趙鼎鎭以吏曹言啓曰今月初二日所下傳敎有文侍從武閫帥以上無論罷削竄配令兩銓書入之命故被謫蒙放削去仕版以下則自臣曹擧行門黜以上則移文義禁府一依本府回移中後錄別單書入矣追後聞之則興恩副尉鄭在和前已被敍付職而今番別單中混入於門黜秩云奏御文字何等嚴重而乃有此大段做錯疎忽之失雖由於該府而臣曹亦難免不察之罪原單中興恩副尉鄭在和付標義禁府當該堂上從重推考臣亦惶恐待罪之意敢啓傳曰知道勿待罪
정조 13년
洪仁浩以刑曹言啓曰再昨日動駕時猥濫擊錚人中西部幼學李之忠其父萬軾定配茂山方遭母喪乞令歸葬事也今四月之忠又以此呼籲至有依定式給暇之命而堂疏峻發仍以寢止蓋其關係至重公議至嚴循例許暇決不可擬議於此等罪囚而其無嚴縱恣之習愈往愈甚今又煩籲終不知止不可以爲父訟冤每每容貸原情勿施自臣曹照法重勘三嘉李召史其父垕崙曾以本邑鄕所有戊申軍功錄勳於二等而渠方以寺婢納貢乞被賞典得免公賤事也渠父垕崙如有實績則豈有見漏於道啓寺婢納貢可合稱冤則事當呈訴於營邑而夤緣其父之事圖免渠身之役驚動天聽若是無難非但冒濫之習可駭其爲猥屑莫甚於此不可以常賤女人有所容恕原情勿施亦自臣曹考律嚴勘何如傳曰法典所在依前判下許令給暇而女人雖不足責猥濫則甚矣下送該道治罪本事則猶異於求閑之私事亦令道伯査決可也
정조 13년
兵曹行副司直李廷烈李正吾身死曾經侍從判付啓別致賻爲旀李正吾則昨日加資之命在於身死之前而以開政差遲不得一體下批以嘉善施行爲良如敎
정조 13년
刑曹啓目擊錚人李東益原情云云所供如此上裁何如判付啓誠如渠供朝令之下該邑擧行極可該訝然此時酬應爲難令道伯不多日內嚴査委折只擧槪略狀聞事申飭行會俾勿遲滯爲良如敎
정조 13년
刑曹啓目擊錚人龍崗居幼學印忠國原情云云所供如此上裁何如判付啓近來不欲爲閒漫酬應而觀此文案難以泯默是如乎道伯事豈不寒心乎其職旬宣也本事綱常也是果漫漶題狀勿令煩訴之事乎況旀挽裳與對飯之大異奸所執捉者猶命道伯論奏卽宥先朝受敎昭如日星豈比尋常金石之典乎一邊之說雖難取信觀於今春營題朴女之行淫可知其非今斯今兺不喩方信之奸所目見不敢卽地打殺雖由於年幼力綿而未免捉蠏放水較諸挽裳對飯不可但以十倍百倍言從後打脛無論器仗之大小下手之輕重奸夫之死豈可成獄乎方信父子之不與朴女竝殺節節孱劣此猶姑舍是朴女之誣姑不慈誣夫枉殺何等關係綱常則本罪之外卽此一款可謂殺之無惜守土者視若例事按道者看作雜犯若此則先朝受敎不欲遵用乎婦誣姑而不反坐乎妻誣夫而亦無恙乎奸所現捉而奸夫淫女倖逭常刑乎有一於此所失不輕兼有此許多溺職之端該道伯段爲先自本曹發緘取招以聞當初不報聞之道伯亦令指名現告爲旀成獄是在檢官及無一言之本邑倅竝爲先罷黜令該府拿問嚴勘一以遵受敎一以遵風化爲旀印方信段卽爲放送朴女段嚴飭推官除尋常各別嚴刑捧直招仍捧結案具格狀聞後稟處爲旀本道土俗素稱淳厖而挽近干科無非斁倫敗常之事藉令隨現痛懲猶患其移風未易似此獄案乃如是誤決尤豈成說乎此意添問目行會爲良如敎
정조 13년
漢城府左尹臣申應顯疏曰伏以天休鼎至地亦效靈永祐園遷奉旣卜吉崗聖孝益彰於孚格邦籙可占於靈長感愴慶幸曷有其極仍竊伏念如臣譾劣無似者以昔年暫玷侍講之名特荷陞資之命因卽有京兆亞尹之除臣驚惶感激繼之以涕淚之被面臣之魯鈍遭遇聖明偏蒙拂拭之恩遍歷淸顯之班尋常愧恧若隕淵谷至於命德之器豈臣夢寐之所敢及者哉聖恩雖出於念舊臣心實愧於不稱方其少也百不猶人況今楡景已邁蒲質益衰詞訟劇務尤非臣所堪當區區循墻之義不亶在於濫授之怵惕而已章皇出肅縱急叩謝之忱左右揣量萬無仍冒之勢玆敢短章自列仰瀆崇嚴伏乞聖慈俯垂鑑諒收還臣新除職秩以重公器以安私分千萬幸甚臣無任答曰省疏具悉卿其勿辭行公
정조 13년
漢城府右尹臣李敬玉疏曰伏以聖孝仰格皇穹默祐吉崗新卜園寢將遷此實我東方億萬年無疆之休臣民慶忭曷有其已伏想我殿下愴慕如新何以爲懷臣不勝憂慮之至也仍伏念臣卽一憒憒無當之人也旣無學術又非才諝僥倖一第節次推遷華班要職歷揚殆遍數十年之間官至下大夫之列此豈臣始望之所及哉榮耀極矣分願足矣當此七十垂死之年豈有一分當世之念而只以生逢聖世受恩罔極未效筋力之勞仰塞涓埃之報雖是入地之日實爲難瞑之恨今當遷園之大禮將行孺慕之聖懷冞切以臣謂當日雷肆舊物特有亞卿晉秩之命摠府之恩擢纔宣京兆之新除繼降召牌臨門榮光動里臣聞命惝怳似夢非眞一愴一感不覺涕淚之交逬也噫造化陶鎔無物不遂簪履記舊之音至及於癃病垂盡之日恩至深也德至厚也臣雖頑如木石豈不知感泣趨膺而第念亞卿命德之器也苟非才德俱備位望素著者不宜居之而今乃以如臣之譾劣無似者擧以畀之不少留難冥升之災猶屬臣身雖不足恤而其於壞朝廷名器之重致四方嗤點之來何哉且臣年來癃病便作廢人目不能視口不能言四體不用一息僅存須人轉側朝夕待盡房闥跬步已無其望擔舁趨詣非所可論咫尺天門叩謝無路一瞻耿光是臣至願而天之所廢不能自遂有臣如此生不如死瞻望宸極只有涕流而已玆敢略陳短章仰暴微懇伏乞天地父母俯賜諒察亟命收還臣新授職名仍治臣逋慢之罪以重公器以安私分千萬幸甚臣無任答曰省疏具悉卿其勿辭行公
정조 13년
司諫院大司諫臣朴天行疏曰伏以園寢將遷吉日載卜禮成展拜淸蹕穩旋聖孝克伸群情胥聳仍伏念臣罪在罔赦遄蒙宥還感戴怵惕復豈有冒就官職之勢而新除適在於署坐滾急之際召牌儼臨揆以義分不敢坐違章皇出肅而旋以狗馬賤疾挾感陡劇疝癖宿祟乘時闖肆膝脚氷冷神識眩瞀床笫宛轉蠢動無路趨簉陪班亦未自力有臣如此生不如死瞻天耿結無地自容玆陳疾聲之呼仰干聽卑之天伏乞聖明亟降威罰以治虧分之罪焉臣於乞免之章不宜贅陳而事在目下不任憂憤之忱敢此仰陳惟聖明澄省焉噫李魯春之換面投疏營護賊黨情態之反覆罪犯之緊重國人之所共誅而不有臺啓遽命出陸吳翼煥之甘心黨私恣意矯誣旨意之絶悖情跡之叵測王章之所必討而顯戮不加給牒有命至於成胤儉尹得孚兪岳柱李東馨諸人論其罪犯關係甚大而或賜蕩滌或命特放有若輕囚薄罪遇赦卽放者然臣誠驚惑憂歎莫知聖意攸在也噫刑法有國之所重也雖尋常罪謫固不可惟意低仰而今殿下不問其罪犯之輕重刑政之當否一張判付無難疎釋喉院覆逆儒臣爭難而以無多言勿煩下批牢拒使不敢復言若此不已則雖大此之劇罪宥旨一下則更不可爭執而反汗乎臣之區區過憂不但在於今日見放之罪人也誠恐國家之刑法由是而盡隳義理之隄防因此而漸壞世道人心將不可以收拾也豈不大加憂懼者耶伏乞聖明亟寢成命以嚴隄防焉臣無任答曰省疏具悉勿煩
정조 13년
司諫院正言臣金聖準疏曰伏以臣之庸愚鈍拙猥蒙洪造忝叨臺地尋常感惕若隕淵谷卽伏見恩霈之下處分過中疎釋失當臣不勝惝怳錯愕繼以憂慨之至噫嘻痛矣李魯春之當初一疏是何等變怪也附麗逆黨腸肚相連掇拾凶論聲氣交通營護之計露盡無餘醞釀之跡昭不可掩則固宜嚴加鉤覈鋤治根窟而薄置海島偃息自在刑法之乖舛已無可言況又昨春以後罪狀尤著聲討益嚴則輿情之憤鬱當如何而殿下不惟不允又從以寬宥之自島而陸有若尋常罪謫者然隄防自此而漸壞義理由是而日晦此豈不懍然而寒心也哉若乃吳翼煥譸張悖說矯誣閃弄之罪別是亂賊中一妖物也訊鞫之尙稽田廬之偃處已是失刑之大者而乃以不足責三字遽施給牒之典是豈所望於聖明者哉至於成胤儉尹得孚兪岳柱等俱係情跡之叵測而干犯之至重則揆以常憲豈擬肆赦而今乃少無疑難一竝疎釋別單添書之命蕩滌全釋之旨渙發於齊憤之日物情之駭惑猶屬細故聖德之貽累不其大乎院啓堂箚之相繼迭發可知公議之不可誣而輒以無多言三字使不得容啄群情失望庸有極乎臣適忝言地不勝憂憤之忱敢效糾繩之義伏乞聖明亟加三思特寢成命以嚴隄防以明義理不勝幸甚臣於請討之章固不可言私而竊有所危急懇惻者敢此附陳惟聖明垂察焉臣之老母今年七十九矣夙嬰奇疾居常懍綴及今耄耋之後氣息奄奄朝不謀夕而臣本早孤無他兄弟左右扶將之節朝夕菽水之供專靠於臣之一身床笫之間不離蛙步者蓋有年矣乃者柏府新命遽及於跧伏焦憂之際幸卽蒙遞曾不數日又伏承薇垣除旨恩命鄭重馹召繼至顧臣譾劣何以得此忙向病母誦傳恩諭且驚且感相對如夢臣身之榮耀到此已極病母之慰悅當復如何臣含恩畏義不敢顧私辭捨病母章皇登途粗伸一謝之忱矣卽接鄕信母病經來暑濕重添泄痢粥糜全却省覺不明臣自聞此報心神飛越按住不得敢陳至情忙尋鄕路伏乞天地父母俯垂矜察亟削臣職仍治臣擅行之罪以肅朝綱以安微分千萬至祝臣無任答曰省疏具悉勿煩爾其勿辭往護
정조 13년
己酉八月初五日卯時上御誠正閣同副承旨與加資留待人入侍時同副承旨閔台爀假注書李海隣記注官白慶楷金鳳顯漢城左尹申應顯副摠管趙德洙五衛將李溆敦寧都正金恒柱以次進伏訖上曰以次進前應顯進前職姓名上曰卿經春坊於何年耶應顯曰臣於己卯年爲之而今當此歲至蒙加資之典惶感之極還切悲愴之忱矣命退德洙進奏職姓名訖上曰卿年今幾何德洙曰七十六矣命退恒柱進奏職姓名訖上曰年今幾何恒柱曰六十六矣命退溆進奏職姓名訖上曰年紀幾許溆曰六十二矣命退仍命書傳敎曰在外亞尹許遞與兵曹堂上未差之代令該曹口傳差出待下批牌招察任又命書傳敎曰都承旨病難供劇云許遞命退承史以次退出
정조 13년
己酉八月初五日辰時上御重熙堂左承旨入侍時左承旨李敏采假注書李海隣記注官白慶楷金鳳顯以次進伏訖上命書傳敎曰未下直守令皆令當日辭朝又命書傳敎曰右承旨左副承旨許遞前望單子入之命退承史以次退出
정조 13년
己酉八月初五日未時上御重熙堂左承旨與都監堂上入侍時行左承旨趙鼎鎭記事官徐有聞記注官白慶楷金鳳顯都監堂上徐有隣李在簡以次進伏訖上曰工判病勢何如云耶在簡曰姑未差歇云矣上曰待其差病與之偕往看審道路形止好矣上曰京都監工役必從速了畢可也在簡曰二房三房工役非久當告成至於一房工役則似或稍遲矣有隣曰湯劑何以爲之乎上曰藿香正氣散一貼依本方煎入出榻敎有隣曰新園所丁字閣神御平床褥席緞品當依園所都監堂上定奪書入而外梓室下所鋪褥席旣因辛亥以後已例不爲入用日前所下緞品移用於神御平床褥席何如上曰依爲之出擧條有隣曰江華璿源閣修補之役當自該府擇日擧行而工匠等節不無掣礙之端使之待明春擧行之意分付何如上曰依爲之出擧條命退諸臣以次退出
정조 13년
行都承旨鄭宇淳坐行左承旨趙鼎鎭坐右承旨李祖承坐左副承旨洪仁浩坐直右副承旨曺遠振坐直同副承旨閔台爀坐注書徐有聞仕直一員未差假注書南履翼仕事變假注書鄭履綏仕
정조 13년
傳于閔台爀曰奉朝賀趙暾入侍
정조 13년
以本司坐起進不進單子傳于曺遠振曰卿等旣來會仍以次對來會
정조 13년
曺遠振啓曰今日次對兩司當爲進參除在外外未肅拜呈告人員竝卽牌招何如傳曰允
정조 13년
洪仁浩啓曰大司憲金魯淳執義李運彬掌令李秉喆持平柳畊趙恪牌不進掌令閔彝顯在外監察茶時之意敢啓傳曰知道
정조 13년
傳于趙鼎鎭曰新除授承旨牌招察任
정조 13년
傳于趙鼎鎭曰京畿監司入侍
정조 13년
閔台爀啓曰吏曹判書金鍾秀參判金憙牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰參判聞有實病判書牌招
정조 13년
有政吏批判書金鍾秀進參判金憙牌不進參議曺允大在外同副承旨閔台爀進啓曰羅州牧使今當差出而本州物衆地大素稱難治不可不各別擇差同道及他道有聲績未準朔守令竝擬何如傳曰允以申思運爲兵曹參判元啓英爲右尹韓後裕爲敦寧都正李厚源爲羅州牧使鄭日煥爲善山府使故進士李海老贈吏參例兼故縣監李壽涵贈吏議以上右尹李敬玉兩代追贈故獻納申𢢝贈吏參例兼左尹申應顯考
정조 13년
兵批判書具允鈺進參判申思運在外參議朴宗岳入直進參知洪文泳病右承旨李祖承進以洪應辰申應顯柳誼李文德爲副摠管李完白爲僉知李栢然爲宣傳官吳鼎漢爲訓鍊判官李趾永爲北評事同知單李儒敬副護軍洪秉殷李溆金恒柱副司直金頤柱柳誼申思運李夔李敏采金履成柳甲基趙英鎭金宅洙副司果趙瑗竝單付
정조 13년
以副校理李琬牌不進罷職傳旨傳于趙鼎鎭曰只推
정조 13년
以大司諫朴天行正言崔重圭執義李運彬掌令李秉喆持平柳畊趙恪牌不進罷職傳旨傳于洪仁浩曰只推
정조 13년
傳于洪仁浩曰坐直承旨入待
정조 13년
趙鼎鎭啓曰卽者校理申馥謂有情勢陳疏經出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
趙鼎鎭以內醫院都提調提調意啓曰年例燕貿唐材依昨年磨鍊別單書入之意敢啓傳曰知道
정조 13년
曺遠振以禮曹言啓曰因北道慰諭御史鄭大容別單備邊司草記孝烈一款令該曹稟處事啓下矣觀此別單則安邊幼學李綜顯子婦玄氏與其舅往于田間有虎來犯其舅玄氏左扶舅右搏虎如是者半晌虎乃棄去玄氏負其舅而歸得至回甦云北靑幼學李正相妻姜氏其夫病劇號天代願問諸卜筮或以爲代命則吉卽地自縊夫病不日乃瘳云茂山驛吏金德華妻姜召史夫死斂葬盡心虞卒纔畢赴水而死云矣蓋此玄氏以單弱女人手搏猛虎保其舅命誠孝嘉尙施以復戶似不爲濫姜氏爲夫祈命視死如歸姜召史以卑微之人夫死從死兩人烈行俱極卓異竝施旌閭實合於奬烈樹風之政係干恩典臣曹不敢擅便上裁何如傳曰依草記施行
정조 13년
洪仁浩以備邊司言啓曰北關進獻鹿茸救弊之道與北關御史爛加商確草記稟處事命下矣臣等詳問事情於北關御史鄭大容則以爲在北關時稔聞其爲弊意以爲營作貢似合矯救之方以此果爲登聞矣及到巡營與道臣相議且探營下物情則營貢亦有掣礙難便之端實無他可措之術蓋其爲弊全由於兩數之高重一對之重必以八九兩爲準故價直亦隨而漸多殆無限節一對之三四兩以上勿拘封進自是朝家當初令甲年前又以此成出節目矣不出數年重數之爲弊又復如前今若以三四兩以上依舊例封進則庶無價直增加之患云大抵鹿茸之合用與否專在品數之優劣不係斤兩之多寡令甲之特許三四兩以上封進者其意有在今若修明舊典不計其斤兩只擇其品數則似爲矯弊之道以此嚴飭分付於本道監兵營而如是申令之後又復以兩數輕重點退操縱增價之弊更聞於朝廷則外而該道道帥臣守令內而內局竝皆隨其現發自本司草記重勘之意添入節目定式施行何如傳曰允雖萬般百倍加於此者苟利於民何事靳惜貢茸一事是不過藥料中微物而以其救弊之方屢勤飭敎一年二年積有年所所謂朝令也道啓也皆歸文具到今一對數百兩之說變爲六百金國有紀綱寧有如是兩數減定曾有節目今不必別爲知委無論作貢與減價與京貿與鄕貿與自備與如何救矯更以茸貢一事一毫如前貽弊則是國無法也無法之國置道伯守令何爲乎弊端二字又若入徹予聽則勿問本事委折北道監兵使竝最遠六鎭勿限年定配作奸之裨屬審藥下送御史卽其境上限死決棍五十度回示民衆循襲之守令拿致王府刑推得情卽其地定配仍爲禁錮原其弊源亦於內局之點退時操縱此亦當隨現首醫用守令律掌務官用審藥律當該提調亦當用監兵使律大抵藥不瞑眼疾猶不瘳況法不嚴而何以責永效乎今玆之敎出於申令之意以此傳敎卽令內以內局外以該道營閫邑揭板自來年春等如無刮目之效道帥臣不可以無弊彌縫仍以置之如欲穩踰鐵嶺復立朝班先自此事建心對揚事監兵使處拔例措辭嚴飭可也
정조 13년
洪仁浩以訓鍊都監言啓曰本局中軍柳鎭恒身病甚重勢難察任改差何如傳曰允
정조 13년
洪仁浩以義禁府言啓曰刑曹草記批旨內咸鏡道茂山府邊遠定配罪人李萬軾依前判下許令給暇事命下矣李萬軾依法典歸葬間給由過葬後還發配所事分付該道道臣之意敢啓傳曰知道
정조 13년
刑曹啓目罪人幼學柳椽等原情云云不可遽議照勘施刑究問何如判付啓別無更問之端竝只分揀放送爲良如敎
정조 13년
慶尙監司洪檍疏曰伏以聖孝仰格神天垂騭園所遷奉之禮將擧吉兆新占靈辰載卜宗社無疆之休實基於斯臣民愴幸中外惟均伏惟聖情悲慕如新仍伏念臣猥以舊日宮僚白首不死更逢玄室啓欑之日而適滯嶺外遠違廞衛之列區區下情實不勝悲缺之至今此國家莫大之禮情文備至儀節具擧大小擧行之臣罔不殫誠奔奏而至於外藩之臣含哀齎誠無地可效只有進香一節情禮之所當然而該曹行會獨不及於遠藩臣於愴慕顒俟之中自不覺抑塞而失圖也曩者有一藩臣以賓僚之舊疏請薦香而聖上特命許施此實出於曲體之異恩臣雖至微曾忝离筵之末僚首尾爲十稔矣撫古愴今涕淚無從自效微誠有倍他人今若徒知猥越之爲懼而終不敢一訴至情於孔邇之天則寸心弸結之恨至死靡化玆敢略控血懇仰瀆崇聽伏乞聖慈俯垂憐察特準所請俾臣得以少伸情禮之萬一不勝大願臣無任云云答曰省疏具悉近日典禮只載京畿蓋因日字之難於排比不得許施矣
정조 13년
校理申馥疏曰伏以臣於俄者詣閤之際進善門內若有前導之聲而相去稍間故不以爲意矣筵退之後始聞大僚以體例間事至有囚禁下吏之擧夫大臣體統與他自別以國典言之與大臣等馬自在應遞之科則今臣此事雖與等馬差間而其爲壞體則一也臣何敢晏然於職次乎玆敢援例陳章徑出禁扃伏願亟賜遞改以存公體仍治瀆擾之罪以肅朝綱不勝幸甚臣無任云云省疏具悉爾其勿辭察職
정조 13년
己酉八月初六日巳時上御重熙堂右承旨入侍時右承旨李祖承記事官徐有聞記注官白慶楷記事官金祖淳以次進伏訖上命書傳敎曰有實病及在外兵曹堂上亞尹摠管竝許遞今日政差出又命書傳敎曰在外敦寧都正許遞今日政差出上曰王大妃殿進御蔘橘茶前方中人蔘減五分自明日一貼式煎入出榻敎上曰進御藿香正氣散一貼依本方煎入出榻敎命退承史以次退出
정조 13년
己酉八月初六日申時上御重熙堂左副承旨入侍時左副承旨洪仁浩假注書南履翼編修官曺亨壽記注官白慶楷以次進伏訖上命書傳敎曰今聞甕家隧道閣材木雪馬浮階等木物取用於私養山之後元價本斫下與輸入之費都監及本邑分當上下而民人輩多日等待尙未受去云極可訝惑此意下諭于都監及本府誠有是也嚴飭分給俾無遺漏之弊畢分給後形止令本府狀聞事一體下諭海西礡石之到泊不卽輸入貽弊不些云前此儲置米會減之敎通謂此等力役則何如是遲滯民怨至有此入徹此已未妥運沙代馬旣用民牛則當此搬移之時貿用則可也名雖借用無異空使此亦未妥一時過去別星之目見陳達如此外此民弊可以推知是豈拔例差遣之本意乎雖以道伯言之筵臣所陳達之事如是昧然致煩飭敎烏在乎再任之效乎姑以責成之意竝勿問後加惕念事下諭畿伯及隋城尹又命書傳敎曰秋務方殷今年檢田異於他年此時守令不可一刻曠官來頭大禮曾經及應參會葬官外已令勿許由則上京守令皆豈可一味滯留皆令今明日內下送令吏曹各別申飭未下直守令番番促令辭朝徒煩此時酬應亦令吏曹知悉秋冬間除拜者雖無提敎皆令一兩日內申飭下送過此草記請罪事分付命退承史以次退出
정조 13년
己酉八月初六日酉時上御重熙堂坐直承旨入侍時右副承旨曺遠振記事官徐有聞記注官白慶楷記事官金祖淳以次進伏訖上命遠振讀公事書判付訖命退承史以次退出
정조 13년
行都承旨邊得讓未肅拜行左承旨徐鼎修未肅拜右承旨洪仁浩坐直左副承旨曺遠振坐直右副承旨閔台爀坐同副承旨李壽咸在外注書徐有聞病一員未差假注書南履翼仕趙台榮仕直事變假注書鄭履綏仕
정조 13년
閔台爀啓曰禁衛營將官來言今日本營軍兵日次私習云矣敢啓傳曰知道
정조 13년
閔台爀啓曰御營廳將官來言今日本廳軍兵日次私習云矣敢啓傳曰知道
정조 13년
閔台爀啓曰來十一日輪對日次矣敢稟傳曰爲之待下敎待令
정조 13년
洪仁浩啓曰專經文臣殿講涼生後更稟事命下矣以何日爲之乎敢稟傳曰待下敎
정조 13년
洪仁浩啓曰來十八日專經武臣殿講日次而以試射所稟事曾有下敎矣何以爲之敢稟傳曰近來渠輩必妄度以姑不設行射藝必抛棄矣此時酬應雖難安知不親臨又安知不命官設行乎先以此意俾各知悉
정조 13년
洪仁浩啓曰日次儒生殿講涼生後更稟事命下矣以何日爲之乎敢稟傳曰待下敎
정조 13년
傳于洪仁浩曰提調入侍
정조 13년
傳于洪仁浩曰吏曹判書入侍
정조 13년
承旨前望單子入之徐鼎修李壽咸落點
정조 13년
洪仁浩啓曰新除授同副承旨李壽咸時在京畿水原地斯速乘馹上來事下諭何如傳曰允
정조 13년
傳于洪仁浩曰上來之後更爲無妨未經者亦有之在外都正許遞今日政差出
정조 13년
有政吏批判書金鍾秀進參判參議未差右承旨洪仁浩進以邊得讓爲都承旨具庠爲吏曹參判申應顯爲兵曹參判李運永爲敦寧都正李祖承爲吏曹參議故承旨李正吾贈禮參例兼贈職事承傳趙德洙爲左尹李彦藎爲敦寧都正尹晦東爲錦山郡守金憙爲禮曹參判尹行儼爲掌樂主簿任靖周爲靑山縣監吳泰齊爲溫陵令
정조 13년
兵批判書具允鈺進參判申應顯未肅拜參議朴宗岳入直參知洪文泳病左副承旨曺遠振進啓曰慶熙宮衛將方處興曺翰胤景福宮衛將崔昌禧成塤俱以身病倅重勢難供職云竝改差何如傳曰允以徐晦修爲同知申思運爲副摠管趙華錫爲都摠都事閔爲注文僉使副司直金憙鄭宇淳趙鼎鎭李敬玉崔光璧金翊休尹勉遠以李普溫爲副摠管黃錫耉崔重賢爲景福將李裁春李元盛爲慶熙將
정조 13년
以禮曹參判望筒傳于洪仁浩曰雖曰處置不可違越情與病一也此首望之情勢不下於前參判之實病此望筒勿施以在京無故人擬入
정조 13년
吏批再政以鄭宗魯爲禁府都事閔鍾賢爲禮曹參判李運行爲光陵參奉
정조 13년
兵批再政啓曰知訓鍊今當差出而擬望之人乏少從二品竝擬何如傳曰允以李柱國爲知訓鍊金命遇爲同知尹師國爲副摠管白東遠爲宣傳官
정조 13년
以園所都監狀啓私養山材木卽爲給價海西礡石船運駄價自該道會減事傳于曺遠振曰海西礡石輸入之需該道之不爲備送者殊非特令拔例加給之本意當該道臣推考仍自京都監枚擧此傳敎辭意論理嚴飭行會該道
정조 13년
以京畿監司狀啓水原新定邑鄕校基址主人李運行招致營下加數給價事傳于洪仁浩曰思渠家世德雖不貧窘營邑助力猶不至濫屑況以渠世閥貧寒如許而三代五塚之一時移葬極爲矜念卿營所劃太少此外優給米綿及營葬雜物俾渠勿以私力自辦卿亦看作卿家事盡心擧行表異之才識暫見何以知之而以渠世家何官不做乎況本邑主人乎昨日大臣筵奏之後適有筮仕窠待窠卽爲調用事分付
정조 13년
以吏曹參議李祖承牌不進罷職傳旨傳于洪仁浩曰只推
정조 13년
以京畿水使狀啓注文鎭防船致敗該僉使田春復爲先罷黜事傳于洪仁浩曰莫重戰器有此漂失而鎭長之外竝與監色而不騎船該僉使不可罷黜而止卿其拿致嚴棍事回諭
정조 13년
以咸鏡監司狀啓富寧等邑民家頹壓事傳于洪仁浩曰以明吉事下諭有旨卿其單抄謄布富寧等邑令各其守宰宣布後蠲恤設祭一款不必擧論以此知悉事回諭
정조 13년
傳于洪仁浩曰發遣吏郞諸執事淸齋與否摘奸以來
정조 13년
兵曹以白東俊爲都監中軍
정조 13년
閔台爀以遷園都監都提調意啓曰內下各樣疋緞祗受後別單書入之意敢啓傳曰知道
정조 13년
閔台爀以禮曹言啓曰取考辛亥遷陵時謄錄則啓陵後虞祭前大中小祀竝爲停止矣今此遷園時亦依此例來十月二十二日破舊園以後十一月初二日虞祭前大中小祀竝爲停止何如傳曰允
정조 13년
曺遠振以吏曹言啓曰今此風雲雷雨祭大祝前修撰金履翼塡差而時無職名令該曹口傳付軍職何如傳曰允
정조 13년
閔台爀以備邊司言啓曰三道儲穀一事已於月前筵稟定奪而價直措劃終無善策尙未分俵今則秋成在卽不可不及時擧行矣關西木綿價所用雖已承奉下敎第念許多公貨始因下輩之作奸終至庫儲之蕩然揆以法綱萬萬痛惋一竝出付本道從便區處期於還作本色依前儲置似好此則從當商確更爲稟處而見今錢儲在處不敷捨此木綿一條則有難區劃而不可以錢儲之不得推移過此難得之豐歲度支所在關西木發賣錢二萬兩先爲除出御營廳錢四萬兩禁衛營錢三萬兩合七萬兩特爲貸下仍令度支就歲鑄錢中每年一萬兩分數報償七年而止報償後具由草記貿置處所京畿折米一萬石湖西折米一萬三千石關東旣已不願云其代湖南折米七千石分定以詳定價每石三兩貿取以準三萬石之數錢財拮据之道穀物典守之方亦令度支往復該道從長擧行而給錢鳩穀之際或有價不及民奸或生弊之端有所顯發則當該守令施以重律道臣亦難免大段論責之意各別嚴飭知委於京畿湖西湖南三道道臣何如傳曰允出於嗣歲之備裕食之方一則爲民二則爲民爲道臣守令者若知近日筵中申諭之意雖欲放過得乎各別嚴飭俾有實效可也
정조 13년
洪仁浩以備邊司言啓曰依下敎北兵營審藥朴思德處慶源鹿茸捧上上納時一對價果爲六百兩而幾許兩則買得幾許兩則偸食情節發問目嚴加究覈則思德所告內北兵營所屬各邑捧上鹿茸十三對內十對封進于內局一對納于耆老所二對納于訓鍊都監自是前例而今年內局封進十對耆老所所納一對無弊捧上而都監所納二對不得以本色上送蓋以慶源當納二對闕封之致兵使以爲進上則旣以無弊封進矣守令之以闕封罷黜事涉重難外司所納別無所重使該邑從便上納無妨云云仍爲捉致慶源監官色吏監官則保授色吏則以受尺文考還之意嚴捧侤音而上送矣當該色吏依侤音上來無弊覓納二對於訓局昨日已爲受尺文下去而問其覓錢貿茸委折則答曰錢則與布商換錢茸則貿得於咸興云云故又問其所費爲幾何則答曰二對貿納之際竝路費計之則殆近三百兩云云故只聞其說而已納供又以爲渠則初無逢授上來之事又無擔當備納之事買得偸食等節實無所犯一番行査於北兵營則可以照燭報狀上來之後若有一毫差爽之事則本罪外欺罔天聽之罪萬死無惜云云先爲杖問繼以棍訊箇箇考察反覆盤詰而一如前辭極口發明故又爲招致訓局藥房査問則鹿茸二對依例以本色看品于大將後捧上而已初無代錢與受之事行査本道自可洞悉云云矣大抵思德以本營審藥鹿茸捧納次知擧行則慶源鹿茸之價本情債等節渠必從中作奸設令色吏擔當貿納亦必與之濫捧分利而特敎行査之下忍賴杖棍終不直招一諉之於色吏他各邑鹿茸捧納時受賂操縱等節一體査問而亦事隱諱究厥情狀萬萬痛惡所當移送法司嚴刑得情而其在覈實之道宜有關問之擧思德姑爲保授發關査問於北兵營竝與代錢數爻而使之據實枚報後處置以該兵使言之訓局所納雖曰別無所重旣不以本色捧送又不以生弊爲念一任本邑色吏彌縫貿納者已極疎忽而假令代錢當以朝家所劃給詳定價每對一百兩逢授上送俾不得逾越而亦不出此揆以事面當請譴責而不可以一審藥之言遽罪帥臣待其報來更爲稟處何如傳曰允
정조 13년
己酉八月初七日辰時上御重熙堂右承旨與提調入侍時右承旨李祖承記事官徐有聞李相璜金祖淳藥房提調徐有隣以次進伏訖上曰王大妃殿進御蔘橘茶前方中加神麯唐木香檳榔各七分一貼煎入出榻敎上曰進御藿香正氣散一貼依本方煎入出榻敎有隣承命退出上敎祖承曰亞銓之不爲行公何故云耶祖承曰謂有身病無以供仕云矣命書傳敎曰吏曹參判聞有實恙許遞今日政差出又命書傳敎曰呈病承旨竝許遞前望單子入之都承旨則今日政以曾經中在京無故人擬入又命書傳敎曰摠管中時帶詞訟人及在外兵曹堂上未肅拜敦寧都正竝許遞政官牌招開政命退承史以次退出
정조 13년
己酉八月初七日午時上御誠正閣右承旨與吏曹判書入侍時右承旨李祖承假注書南履翼編修官曺亨壽記注官白慶楷吏曹判書金鍾秀以次進伏訖上曰在外摠管許遞今日政差出出榻敎命書傳敎曰在外吏曹參議許遞今日政差出待下批牌招察任上曰提調持湯劑入侍賤臣承命出與藥房提調徐有隣醫官金光國偕入進伏光國跪進湯劑上進御鍾秀曰大典通編追贈條云推恩人或受贈人中經吏曹若玉堂則吏曹此是數十年前大臣筵稟定式者而其後或有自銓曹闊狹之例云似此謬弊誠不可不嚴防而故奉朝賀鄭述祚生時考妣追贈以銓曹不許襲用中間謬例之故不受贈典而作故云矣述祚曾經堂上輔德此係極選比之玉堂似不甚遜雖引玉堂例許之恐不至大啓後弊故敢達矣上曰堂上輔德係是新創之例其選不下於玉堂依爲之鍾秀曰今番廣州王倫面新建倉舍物力以守禦廳貿米錢劃給事旣承下敎矣貿米錢乃是軍餉添補之本錢也當此餉穀大縮經費漸匱之日近千石價移用亦甚可悶守摠兩營間年添餉條兩西稅小米劃送之數爲各一千石而今年是摠戎廳當次明年爲守禦廳當次矣本廳明年條兩西小米各一千石今若引年受出則添餉外剩餘足可爲倉舍物力之用矣引年之所以有弊者專在於次次引年而此則不然今年則守摠竝受明年則守摠竝不受在兩西旣無損益而可以除本廳餉米近千石價割出空失之患故敢達矣上曰依爲之
정조 13년
己酉八月初七日申時上御重熙堂右承旨入侍時右承旨洪仁浩假注書趙台榮記注官白慶楷記事官李相璜以次進伏訖上曰京畿原春道上來差使員皆除下直下去事自政院分付上曰都監堂上入侍出榻敎賤臣承命出與都監堂上李文源偕入進伏上曰工役方至何境耶文源曰莎脫大段處幾皆補築而其餘略干脫落處如欲盡補功役無限故姑置之丁字閣基址今已開拓而材木當以水路運來其遲速姑難預度階砌石亦當輸來若一時齊到則車子似不足故關于三營門使卽加數下送則七兩先爲下來漢車亦爲定送云然則似無不足之慮矣上曰民戶移去者幾何文源曰今已移去者爲三百餘戶矣上曰本邑人心何如文源曰朝家連下曠絶之澤故無識愚氓反生癡騃之心矣上曰向聞齋郞言則舊園守護軍輩初欲隨往近或有不願之人云其中頭目八人使之移送而田畓家舍比前優給以悅渠輩之心爲好卿其深量善爲措置也文源曰各項物種運入之數將過萬餘駄浮石所鐵炭生葛等物匠募糧米雇價逐日往來之數亦不知爲幾許駄以水原數十匹雇馬萬無運入之望各軍門卜馬旣不得借用只責本邑則莫重大事恐致狼狽臣等之意則附近各邑有雇馬處無論多少從其時存之數分排使用駄價各其邑依例會減之意分付畿營何如上曰依爲之各邑雇馬所無邑不必勒定以貽侵徵民間之弊此意申飭畿營可也出擧條命文源先退命書傳敎曰禮曹自多擧行參判聞有實病許遞今日政差出命退承史以次退出
정조 13년
己酉八月初七日酉時上御重熙堂坐直承旨入侍時左副承旨曺遠振假注書趙台榮記注官白慶楷記事官金祖淳以次進伏訖上命讀各道狀啓及日次公事仍書判付訖命書傳敎曰旣陞資欲令一經雖已內擬自是鍊手徑遞可惜且聞年限不遠云都正李彦藎文蔭窠無論堂上窠中今年內差送事分付銓曹命退承史以次退出
정조 13년
行都承旨金載瓚坐行左承旨徐鼎修坐右承旨趙衍德未肅拜左副承旨洪仁浩坐右副承旨曺遠振坐直同副承旨閔台爀坐直注書徐有聞病一員未差假注書南履翼仕趙台榮仕直事變假注書鄭履綏仕
정조 13년
曺遠振啓曰禁衛營將官來言今日本營軍兵日次私習云矣敢啓傳曰知道
정조 13년
傳于徐鼎修曰京畿監司入侍
정조 13년
以園所都監狀啓各項材木及石物今方嚴督浮出事傳于洪仁浩曰石物幾許浮出已浮未浮已運未運數爻假令畢役當在何日間以今料量狀啓墳形圓經尺寸加廣或有壓近莎城此意知悉此外多有下敎事當言於三堂上下去時矣車子則勿拘京中事勢已令加數下送貰馬亦令作隊下送卿等以此知悉事回諭
정조 13년
以京畿監司狀啓長杠木領運校吏等後綠馳啓事傳于洪仁浩曰所用處旣莫重營校及邑校竝帖加成給邑吏等令巡營從優施賞後使之狀聞
정조 13년
有政吏批判書金鍾秀進參判未差參議李祖承進右副承旨曺遠振進啓曰禮曹佐郞洪命馥呈狀內矣身今年七十有六而當此換節之時身病添劇萬無供仕之望至呈本曹屢承調理之題而所患諸症有加無減急於歸死不得已更呈卽速遞改云身病旣如是沈重則不可强令察任今姑改差何如傳曰允以金載瓚爲副提學李命植爲藝文提學金光默爲同義禁故同知鄭震衡贈吏參例兼判尹鄭述祚考故通德郞金溶贈工參例兼同知金命遇考趙衍德爲承旨
정조 13년
洪仁浩以吏批言啓曰本曹參判今當差出而前望中無故之人只有二人以二望擬入之意敢啓傳曰首望則與判堂有應嫌副望差祭更爲擬入待下批牌招察任
정조 13년
兵批判書具允鈺參判申應顯參議朴宗岳病參知洪文泳入直進右副承旨曺遠振進副護軍李昌顯李運永副司直金憙具庠金魯淳申思運曺允大李壽咸
정조 13년
以大司憲望筒傳于徐鼎修曰雖非金載順豈無可擬之人乎此等處何不刋落當該銓官推考更爲擬入
정조 13년
大提學前望單子入之金鍾秀落點
정조 13년
吏批再政以趙鼎鎭爲大司憲邊得讓爲知敦寧金載瓚爲奎章閣直提學李秉鼎爲吏曹參判具㢞爲左尹尹師國爲右尹大提學單金鍾秀李勉兢爲大司成
정조 13년
洪仁浩以吏批言啓曰副提學今當差出而擬望之人乏少承旨竝擬何如傳曰望乏前望單子入之待下批牌招察任
정조 13년
副提學前望單子入之李時秀落點
정조 13년
以大司成望筒傳于洪仁浩曰更思似難强迫許遞
정조 13년
吏批三政以李祖源爲大司成
정조 13년
藝文提學前望單子入之吳載純落點
정조 13년
傳于閔台爀曰違牌亞尹許遞前望單子入之待下批牌招察任左尹前望單子入之金思穆落點
정조 13년
閔台爀啓曰問啓事命下矣問于藝文提學吳載純處則以爲園號改議旣有成命見職恩除適在此時臣固當他不暇顧聞命卽膺第臣區區私義有不敢唐突進身者冒昧違逋自速罔赦之科此莫非臣愚迷昏謬之致伏承問啓之命伏地惶隕不知所達云矣敢啓傳曰知道
정조 13년
洪仁浩以都摠府言啓曰今日入直內三廳武兼禁軍及軍兵等中日習私請出標信傳曰知道
정조 13년
金載瓚以禮曹言啓曰本曹郞廳六員內正郞李尙運長生殿移差正郞趙慶遠兼史預備正郞許湜差祭佐郞延東憲京都監移差佐郞高應觀差祭佐郞洪命馥呈旬吏曹本曹時無仕進上直之員假官一員令吏曹差出以爲入直之地何如傳曰允
정조 13년
己酉八目初八日辰時上御重熙堂左承旨入侍時行左承旨徐鼎修假注書趙台榮記注官白慶楷記事官金祖淳以次進伏訖上命讀公事書判付訖上命書傳敎曰都承旨左副承旨右副承旨分詣受香所奉審摘奸以來又命書傳敎曰園號更議事已有詢問者使之明日來會又命書傳敎曰政官牌招開政明日應參諸臣中如有在外及未肅拜人許遞與未差之代今日政差出待下批牌招察任上曰進御藿香正氣散依本方一貼煎入出榻敎上曰藝文提學前望單子入之出榻敎上曰在外承旨許遞出榻敎命退諸臣以次退出
정조 13년
己酉八月初八日辰時上御重熙堂左承旨與京畿監司入侍時行左承旨徐鼎修假注書趙台榮記事官李相璜金祖淳京畿監司徐有防以次進伏訖上命書傳敎曰會議在明藝文提學聞有實病許遞與副提學直提學未差之代今日政差出待下批牌招察任又命書傳敎曰此人之白首久屈於亞卿是豈日前傳敎陞資之意乎在外知敦寧許遞今日政以都承旨邊得讓擬入待下批牌招察任又命書傳敎曰都承旨許遞前望單子入之待下批牌招察任上曰戶曹判書入侍出榻敎賤臣承命出與戶曹判書徐有隣偕入進伏命書傳敎曰今番園役不欲貽弊卽予苦心目今都監許多輸入之物亦係時急昨於堂上擧條雖不得不許施卽聞畿伯言畿邑異於他道所謂雇馬絶無雖有之不過略干疋云如是之際不但民反受困以略干疋何以當屢萬駄之役予意則自昨欲爲下敎而未果除非木石之不得不車運者外皆以貰馬或雇丁取用則以此較彼必當事半功倍又況厚價之下亦當樂赴之不已近日役民之資輒以儲置米爲說數掬麤穀民豈願受且今年穀稍登爲慮嗣歲之需方令廟堂講究儲穀之策昨於貿穀事草記纔有措劃之批今反尾泄於不願受之民可謂公私無當今以內帑錢二千緡爲先下送於園所都監使卽專用於雇貰之需外此不足之數令惠廳以代錢卽爲從便輸送卽此可知予辛勤之苦心雇必厚給工亦速就以副予日夕憧憧之意事令該都監知悉仍令廟堂嚴飭本府如是處分之後民當樂從如是而又或一有貽弊則焉用此分憂臣哉俾須惕念凡有弊端隨卽與都監堂上相議救正事一體嚴飭又命書傳敎曰詞訟劇務且値抄丁老病之人勢難强責左右尹竝許遞今日政差出待下批牌招察任又命書傳敎曰三望皆非無故之人昨日雖已點下而日前問于大臣許遞之後無異應避新除亞銓許遞今日政以在京無故人差出待下批仍卽牌招又命書傳敎曰大提學前望單子入之上曰都承旨入侍出榻敎賤臣承命出傳行都承旨金載瓚進伏命書傳敎曰新除授大提學待下批牌招察任有防曰廣州之一用松洞兩面旣已移屬水原矣第稅大同雜役等各項上納之規本自不同今若謂之以已屬水原而遽用水原之例則新屬之民恐或有齟齬不便之端臣意則姑依廣州例收捧似合事宜故敢此仰達矣上曰依爲之出擧條有防曰長湍府大同田捧小米事因平壤慰諭宣傳官書啓令道臣詳探事實具意見論理狀聞後稟處事自備局筵稟行會而前道臣在任時以詳探民情論理以報之意發關該邑矣該邑報狀今已來到而大體依朔寧漣川等峽邑之田捧田穀畓捧畓穀例就田結中限折半以小米收捧無妨爲辭而本府則與此兩邑大有間焉而卽是田畓相半之地故當初大同磨鍊時不以峽邑區別而亦與楊廣坡峽野參半之邑少無異同矣間於癸卯丙午畓穀失稔之時或循民情有狀請參半之捧此不過災歲權宜之政則決不可比擬於常年且本府處在兩西孔路凡係公私策應專用大米則雖或一時矯救畢竟行不得之政害反歸民而其所以變通亦足爲後來貽弊之端臣意則姑令仍舊貫置之恐合事宜令廟堂稟處何如上曰依爲之出擧條命退諸臣以次退出
정조 13년
行都承旨金載瓚坐行左承旨徐鼎修坐右承旨趙衍德坐直左副承旨洪仁浩坐直右副承旨曺遠振坐同副承旨閔台爀坐注書徐有聞仕一員未差假注書趙台榮仕直事變假注書鄭履綏仕
정조 13년
大駕詣永祐園入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 13년
傳于徐鼎修曰右參贊尹塾聞有實病許遞令該曹口傳差出待下批牌招察任
정조 13년
吏曹口傳政事以趙瑍爲右參贊
정조 13년
閔台爀啓曰摠護使金熤綿城尉朴明源觀象監提調金鍾秀鄭昌順都監堂上徐有隣李在簡有稟達事來詣閤外請對矣傳曰方在臥內勢難酬應只摠護使都尉入侍諸堂姑爲留待閤外
정조 13년
金載瓚以行判中樞府事徐命善領敦寧洪樂性行判中樞府事李福源議政府領議政金熤左議政李在協行判中樞府事李性源議政府右議政蔡濟恭言啓曰臣等與政府西壁館閣堂上六曹參判以上三司長官來會賓廳永祐園園號改議以入之意敢啓傳曰知道
정조 13년
園號望顯隆泰隆德隆落點顯隆
정조 13년
金載瓚啓曰園號望單子旣已啓下矣招致禮曹郞廳傳授之意敢啓傳曰知道
정조 13년
金載瓚以摠護使兼觀象監領事臣金熤觀象監提調臣金鍾秀都監堂上臣徐有隣臣李在簡臣鄭昌順禮曹參判臣閔鍾顯參議臣李義綱等言啓曰遷園各項吉日改推擇事筵稟允下矣臣等齊會賓廳招致觀象監諸日官等詳細會議使之精擇後別單書入之意敢啓傳曰知道
정조 13년
傳于趙衍德曰都監堂上入侍
정조 13년
曺遠振啓曰禮曹判書李在簡依下敎來待矣傳曰入侍
정조 13년
曺遠振啓曰藥房副提調金載瓚爲承候來詣閤外請對矣傳曰退去
정조 13년
曺遠振啓曰藥房副提調金載瓚雖伏承退去之敎下情萬萬焦迫來詣閤外更爲請對矣傳曰退去
정조 13년
曺遠振啓曰藥房副提調金載瓚連伏承退去之敎而下情轉益焦迫更此求對矣傳曰酬應苦矣退去
정조 13년
曺遠振啓曰今月十二日永祐園親祭祭文當爲製進大提學金鍾秀待明朝牌招何如傳曰當親製矣
정조 13년
曺遠振以禮曹言啓曰破舊園以今月十二日更爲推擇啓下矣社稷宗廟永寧殿毓祥宮景慕宮告由文今十一日曉頭設行而宗廟永寧殿景慕宮修改在於同日兼告之意祝文中措辭添入事分付何如傳曰允
정조 13년
趙衍德以兵曹言啓曰今此永祐園展拜時右邊捕盜大將趙圭鎭以禁軍別將領軍隨駕矣還宮間左邊捕盜大將李漢豐姑令兼察何如傳曰允
정조 13년
閔台爀啓曰因兵曹草記永祐園展拜時右邊捕盜大將趙圭鎭以禁軍別將領軍隨駕矣左邊捕盜大將李漢豐姑令兼察事允下矣卽爲牌招以爲聽傳敎何如傳曰允
정조 13년
閔台爀以御營廳言啓曰今八月初九日永祐園擧動時依兵曹節目東營入直騎士八人鄕軍二十名待標信除出新營入直千摠柳鎭茂東營入直把摠林擎翰哨官朴希彦領赴于禁衛營都領陣而還入直間哨官李禮培代直之意敢啓傳曰知道